আজ দু বছর পর ছেলে আমেরিকান বৌ নিয়ে গত সপ্তাহের শনিবার বাড়িতে পদার্পণ করেছে। আর আজ দিন চারেক হল বিদেশী বউ দেখবার হুজুগে কেউ না কেউ এসেই যাচ্ছে বাড়িতে। হা হা হো হো যথেচ্ছ হাসি মস্করার সাথে দেদার চা-টা উড়ছে। বেশ একটা মজলিশি মজলিশি ভাব। অথচ ছেলে যখন প্রথম মাকে তার বিদেশিনী বিবাহের খবরটা ফোনে জানায় তখন এই বিনতারই সে কি উগ্রচণ্ডা-প্রচণ্ডা রূপ। কখনো নাদ হুঙ্কার ছাড়ে তো কখনো হাঁউ-মাউ কান্না। এই শোক পরিবারে ম্লেচ্ছ বৌ আসায় না কি এতাবৎকাল ছেলের প্রতি একচ্ছত্র মাতৃত্বের অধিকারবোধ ফলানোর গৌরব ধাক্কা খাওয়ায়, তা পরেশবাবু জানেন না। তবে এতদিনে ছেলে নিজের সিদ্ধান্তে অন্ততঃ একটা কাজ করেছে জেনে তিনি মনে মনে অখুশি হননি।